
REFERAT

Privind transmiterea în administrarea R.A. Transport Timişoara a unui număr de 5 autobuze marca Mercedes destinate transportului public urban proprietatea privată a municipiului Timişoara


În baza Hotărârii Consiliului Local nr. 47/28.09.2004 privind aprobarea derulării investiţiei"Achiziţionarea de autobuze solo pentru transportul urban de călători în sistem leasing, a Caietului de Sarcini şi a Fişei de Date a Achiziţiei" a fost încheiat contractul nr. SC2004-22639/28.12.2004, prin care s-au achiziţionat un număr de 50 autobuze destinate transportului public urban tip Mercedes-Benz O345 Conecto C, care a fost completat cu Actul Adiţional nr.1 prin care s-au suplimentat cu 10%, respectiv 5 bucăţi, numărul de autobuze.

Având în vedere că exploatarea şi întreţinerea autobuzelor se face de către R.A. Transport Timişoara, propunem, în conformitate cu prevederile art. 38, lit. f şi art. 125, alin. 1 din Legea nr. 215/2001, privind administraţia publică locală, transmiterea în administrarea R.A. Transport Timişoara şi a celor 5 autobuze, în aceleaşi condiţii, identificate conform specificaţiilor din Anexa 1.


Transmiterea va avea loc pe baza unui protocol de predare – primire încheiat între cele două părţi şi se va face pe perioada cât R.A. Transport Timişoara îşi menţine forma pe care o are la data emiterii hotărârii Consiliului Local, aceea de Regie Autonomă.

